钦定古今图书集成/理学汇编/文学典/第174卷 > 《徐师曾文体明辩》 > 《盟》〈附〉
## 钦定古今图书集成/理学汇编/文学典/第174卷 > 《徐师曾文体明辩》 > 《盟》〈附〉

按《礼记》：“莅物曰盟。”刘勰云：“盟者，明也，祝告于神明者
也。”亦称曰誓，谓约信之辞也。三代盛时，初无诅盟，虽
有要誓，结言则退而已。周衰，人鲜忠信，于是刑牲歃
血，要质鬼神，而盟繁兴，然俄而渝败者多矣。以其为
文之一体也，故列之而以誓附焉。夫盟誓之文，必序
危机，奖忠孝，共存亡，戮心力，祈幽灵以取鉴，指九天
以为正。感激以立诚。切至以敷词。此其所同也。然义
存则克终。道废则渝始。亦存乎人焉耳。